Document ID: 32014R0803

REGOLAMENT TA' IMPLIMENTAZZJONI TAL-KUMMISSJONI (UE) Nru 803/2014
tal-24 ta' Lulju 2014
li jemenda ir-Regolament ta' Implimentazzjoni tal-Kunsill (UE) Nru 412/2013 li jimponi dazju antidumping definittiv u jiġbor b'mod definittiv id-dazju provviżorju impost fuq l-importazzjonijiet ta' oġġetti taċ-ċeramika li jintużaw fuq il-mejda u fil-kċina li joriġinaw mir-Repubblika Popolari taċ-Ċina
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament tal-Kunsill (KE) Nru 1225/2009 tat-30 ta' Novembru 2009 dwar il-protezzjoni kontra l-importazzjonijiet li huma l-oġġett ta' dumping minn pajjiżi mhux membri tal-Komunità Ewropea (1) (ir-Regolament bażiku),
Wara li kkunsidrat ir-Regolament ta' Implimentazzjoni tal-Kunsill (UE) Nru 412/2013 tat-13 ta' Mejju 2013 li jimponi dazju antidumping definittiv u jiġbor b'mod definittiv id-dazju provviżorju impost fuq l-importazzjonijiet ta' oġġetti taċ-ċeramika li jintużaw fuq il-mejda u fil-kċina li joriġinaw mir-Repubblika Popolari taċ-Ċina (2), u partikolarment l-Artikolu 3 tiegħu,
Billi:
A. PROĊEDURA PREĊEDENTI
(1)
Fit-13 ta' Mejju 2013 il-Kunsill impona dazju antidumping definittiv fuq l-importazzjonijiet fl-Unjoni ta' oġġetti taċ-ċeramika ta' fuq il-mejda u tal-kċina (“oġġetti tal-mejda”) li joriġinaw fir-Repubblika Popolari taċ-Ċina (“RPĊ”) mar-Regolament ta' Implimentazzjoni (UE) Nru 412/2013.
(2)
Fl-investigazzjoni oriġinali għadd kbir ta' produtturi esportaturi mir-RPĊ għamlu lilhom infushom magħrufa. B'riżultat ta' dan, il-Kummissjoni għażlet kampjun ta' produtturi esportaturi Ċiniżi li għandu jkun investigat.
(3)
Il-Kunsill impona rati individwali ta' dazju fuq l-importazzjonijiet ta' oġġetti tal-mejda li jvarjaw minn 13,1 % għal 23,4 % fuq il-kumpaniji inklużi fil-kampjun, u 17,9 % fuq kumpaniji oħra li kkooperaw mhux inklużi fil-kampjun.
(4)
Il-Kunsill impona wkoll rata ta' dazju ta' 36,1 % fuq l-importazzjoni ta' oġġetti tal-mejda minn kumpaniji Ċiniżi li jew ma ddikjarawx ruħhom jew inkella ma kkooperawx fl-investigazzjoni.
(5)
L-Artikolu 3 tar-Regolament ta' Implimentazzjoni (UE) Nru 412/2013 jiddikjara li fejn xi produttur esportatur ġdid ta' oġġetti tal-mejda fir-RPĊ jipprovdi biżżejjed evidenza lill-Kummissjoni li:
(1)
ma jkunx esporta fl-Unjoni oġġetti taċ-ċeramika ta' fuq il-mejda u tal-kċina matul il-perjodu ta' investigazzjoni mill-1 ta' Jannar 2011 sal-31 ta' Diċembru 2011 (“il-perjodu tal-investigazzjoni”);
(2)
mhux relatat mal-ebda wieħed mill-esportaturi jew produtturi fir-RPĊ li huma soġġetti għall-miżuri antidumping imposti minn dak ir-Regolament, kif ukoll
(3)
huwa jkun effettivament esporta lejn l-Unjoni l-prodott ikkonċernat wara l-perjodu tal-investigazzjoni li fuqu huma bbażati l-miżuri, jew li jkun daħal f'obbligu kuntrattwali irrevokabbli sabiex jesporta kwantità sinifikanti lejn l-Unjoni;
għalhekk l-Artikolu 1(2) ta' dan ir-Regolament jista' jiġi emendat billi l-produttur esportatur il-ġdid jingħata r-rata tad-dazju applikabbli għall-kumpaniji li jikkoperaw u li mhumiex inklużi fil-kampjun, jiġifieri r-rata ta' dazju medja peżata ta' 17,9 %.
B. TALBIET GĦAL TRATTAMENT TA' PRODUTTUR ESPORTATUR ĠDID
(6)
Wara l-pubblikazzjoni tar-Regolament ta' Implimentazzjoni (UE) Nru 412/2013, erba' kumpaniji ppreżentaw ruħhom jgħidu li huma jissodisfaw t-tliet kriterji stabbiliti hawn fuq fil-premessa (5) u pprovdew evidenza.
(7)
L-erba' kumpaniji huma manifatturi u esportaturi tal-prodott ikkonċernat.
(8)
Tlieta minnhom kienu jeżistu matul l-investigazzjoni oriġinali iżda ma esportawx lejn l-Unjoni matul il-perjodu tal-investigazzjoni oriġinali.
(9)
Ir-raba' kumpanija ma kinitx teżisti matul l-investigazzjoni oriġinali u għalhekk ma setgħatx esportat matul il-perjodu ta' investigazzjoni.
(10)
Il-Kummissjoni analizzat l-evidenza mressqa mill-erba' kumpaniji u sabet li kull waħda mill-erba' kumpaniji tissodisfa t-tliet kriterji biex ikunu kkunsidrati bħala Produtturi Esportaturi Ġodda. Konsegwentement, l-ismijiet tagħhom jistgħu jiġu miżjuda mal-kumpaniji li kkooperaw mhux inklużi fil-kampjun kif elenkat fl-Anness I tar-Regolament ta' Implimentazzjoni (UE) Nru 412/2013.
(11)
L-erba' kumpaniji u l-industrija tal-Unjoni kienu mgħarrfa bis-sejbiet ta' din l-investigazzjoni u ngħataw l-opportunità li jibagħtu l-kummenti tagħhom. Ma wasal l-ebda kumment.
(12)
Dan ir-Regolament huwa skont l-opinjoni tal-Kumitat stabbilit bl-Artikolu 15(1) tar-Regolament bażiku,
ADOTTAT DAN IR-REGOLAMENT:
Artikolu 1
Il-kumpaniji segwenti jiżdiedu mal-lista ta' produtturi esportaturi mir-Repubblika Popolari taċ-Ċina fl-Anness I tar-Regolament ta' Implimentazzjoni (UE) Nru 412/2013:
Kumpanija
Kodiċi TARIC addizzjonali
Liling Taiyu Porcelain Industries Co., Ltd
B956
Liling Xinyi Ceramics Industry Ltd.
B957
T&C Shantou Daily Chemical Industry Co., Ltd.
B958
Jing He Ceramics Co., Ltd
B959
Artikolu 2
Kif stipulat fl-Artikolu 1(3) tar-Regolament ta' Implimentazzjoni (UE) Nru 412/2013, l-applikazzjoni tar-rata tad-dazju antidumping individwali tkun bil-kundizzjoni li l-awtoritajiet doganali tal-Istati Membri jiġu ppreżentati b'fattura kummerċjali valida, li tikkonforma mar-rekwiżiti stipulati fl-Anness II ta' dak ir-Regolament. Jekk l-ebda fattura bħal din ma tkun ippreżentata, id-dazju applikabbli għall-"Kumpaniji l-oħra kollha" msemmija fit-tabella tal-Artikolu 1(2) ta' dak ir-Regolament, japplikaw.
Artikolu 3
Dan ir-Regolament jidħol fis-seħħ l-għada tal-jum tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
Dan ir-Regolament jorbot fl-intier tiegħu u japplika direttament fl-Istati Membri kollha.
Magħmul fi Brussell, l-24 ta' Lulju 2014.

Labels: 18
3
4
1